Danske fiskere bevarer overordnet deres fiskerikvoter i EU'snye fiskeriaftale.

De danske fiskere kan næste år se overordnet de samme kvoter som i år. Til gengæld får de færre fiskedage til at bruge deres kvoter. Det er konsekvensen af de sene forhandlinger natten til lørdag i EU's Fiskeriministerråd i Bruxelles. Efter dansk pres får danske fiskere ifølge Fødevareministeriet et mere fleksibelt fiskeri inden for en bæredygtig kvote. Det betyder blandt andet, at fiskerne kan slippe for reduktionen i antallet af de dage, hvor de kan fange den økonomisk tunge torsk, hvis de dokumenterer deres fangster med kameraovervågning på båden. - Jeg glæder mig over, at vi har fastholdt målet om en bæredygtig plan for fiskeriet efter torsk i Nordsøen trods pres om en svækkelse fra nogle af de store lande, siger fødevareminister Mette Gjerskov (S) i en kommentar og fortsætter: - Men jeg er også glad for, at EU-Kommissionen lover at fremlægge en ny og fremadrettet plan for bæredygtigt fiskeri til foråret. Aftalen betyder, at kvoterne forhøjes for blandt andet sild og rødspætte i Nordsøen samt for jomfruhummer i Kattegat og Skagerrak. Til gengæld reduceres kvoterne for torsk i Kattegat markant. Torsk må fremover kun fiskes som bifangst ved fiskeri af jomfruhummer. Beskyttelsen af torsken i Kattegat følger dermed for første gang biologernes anbefalinger. Overordnet er Danmarks Fiskeriforening tilfreds med de samlede kvoter. Undtagen de færre fiskedage i Nordsøen, Skagerrak og Kattegat. - De danske fiskere henter langt den største del af deres fangster i Nordsøen og Skagerrak. Det fiskeri bliver markant besværliggjort af, at EU fastholder at reducere antallet af dage, hvor vi kan fange vores fisk, siger formanden for Danmarks Fiskeriforening, Svend-Erik Andersen. Han er dog tilfreds med fødevareministeriets indsats for, at Danmark selv kan fordele de ekstra kvoter til fartøjer, der dokumenterer deres fiskeri med kamera. /ritzau/